Hashim Amla

Hashim Amla OIS (gebore 31 Maart 1983 in Durban) is 'n voormalige Suid-Afrikaanse krieketspeler en kaptein van die Suid-Afrikaanse nasionale krieketspan, die Proteas. Hy het in al drie vorms van die spel gespeel, maar veral op toetse en Internasionale eendagwedstryde gekonsentreer. Hy was die eerste speler van Indiese afkoms om vir Suid-Afrika toetskrieket te speel. Hy het onder meer tydens die Krieketwêreldbeker 2011, Kampioenetrofee 2013, T20I-wêreldbeker 2014, Krieketwêreldbeker 2015, T20I-wêreldbeker 2016, Kampioenetrofee 2017 en Krieketwêreldbeker 2019 vir Suid-Afrika gespeel. Op 8 Augustus 2019 het Hashim Amla sy uittrede uit internasionale krieket aangekondig. Op 18 Januarie 2023 het hy sy uittrede uit alle krieket aangekondig.

Amla is 'n regterhandse top-orde kolwer en glipveldwerker en is veral bekend vir die gemak waarmee hy houe naby sy lyf met sy gewrigte uitvoer. Hy het met die kolf vir Suid-Afrika in toetse en in heelwat beperkte boulbeurte die kolfbeurt geopen. Hy was in 2013 die Internasionale Krieketraad se topkolwer in toetskrieket en kitskrieket (eendagwedstryde). In sy 57ste beurt van sy eendaagse loopbaan het Amla die vinnigste kolwer geword om 3 000 EDI-lopies te bereik, hy het 12 beurte minder benodig as Viv Richards, en op 8 Desember 2013 is hy die vinnigste kolwer om 4 000 EDI lopies met 8 beurte minder as Sir Viv s'n. In sy 57ste wedstryd word Amla die vinnigste krieketspeler om 10 honderdtalle te bereik in eendagwedstryde. Hashim Amla word in 2013 die eerste kolwer sedert Ricky Ponting om bo-aan die toets- én eendaagse ranglys op dieselfde tyd te wees in die jongste IKR-tabel. Hy is aangewys as een van die Wisden krieketspelers van die jaar in 2013.

Toetsloopbaan 
Amla maak sy debuut vir die Proteas op 28 November 2004 teen Indië. Amla is die enigste Suid-Afrikaner wat ooit 'n driehondertal in 'n toetswedstryd kon behaal, met 311 nie uit nie teen Engeland in 2012.

Hy was van Junie 2014 tot 6 Januarie 2016 die toetskaptein van die Proteas, maar het later bedank om eerder op sy persoonlike spel te konsentreer.

Verwysings

Eksterne skakels 

  Hashim Amla by ESPNcricinfo
  Hashim Amla by Cricket Archive

Suid-Afrikaanse krieketspelers
Geboortes in 1983
Lewende mense